**НАЦРТ**

На основу члана 32. Закона о локалној самоуправи („Сл. гласник РС“, бр. 129/07, 83/14-др.закон, 101/16-др.закон и 47/18), члана 6, 7. и 19. Закона о финансирању локалне самоуправе („Сл. гласник РС“, бр. 62/06, 47/11,93/12,99/13-усклађени дин.изн, 125/14-усклађени дин.изн, 95/15-усклађени дин.изн, 83/16, 91/16-усклађени дин.изн, 104/16-др.закон и 96/17-усклађени дин.изн, 89/18-усклађни дин.изн., 95/18-др.закон и 86/19-усклађени дин. изн.), члана 73. Закона о угоститељству („Сл. гласник РС“, бр. 17/19) и члана 40. став 1. тачка 31. и члана 152. Статута општине Владичин Хан (“Сл. гласник града Врања”, бр. 4/19), Скупштина општине Владичин Хан, на седници одржаној дана \_\_\_\_\_2020. године, донела је

**О Д Л У К У**

**О БОРАВИШНОЈ ТАКСИ**

**Члан 1.**

Овом одлуком утврђују се обвезници, висина, олакшице, начин и рокови плаћања боравишне таксе, као и начин утврђивања висине годишњег износа боравишне таксе, на територији општине Владичин Хан.

**Члан 2.**

Боравишну таксу плаћа корисник услуге смештаја који изван свог места пребивалишта користи услугу смештаја у угоститељском објекту за смештај за коришћење комуналне, саобраћајне и туристичке инфраструктуре и супраструктуре на територији општине Владичин Хан (у даљем тексту: корисник услуге).

**Члан 3.**

Под угоститељским објектом за смештај подразумевају се: хотел и подврсте хотела, мотел, туристичко насеље и подврсте туристичког насеља, пансион, камп, кампиралиште, хостел, преноћиште, коначиште, ботел, кућа, апартман, соба, сеоско туристичко домаћинство, ловачка вила, ловачки дом, ловачка кућа и ловачка колиба, као и други објекти у којима се пружају услуге смештаја.

**Члан 4.**

Боравишну таксу, корисник услуге плаћа за сваки дан боравка у угоститељском објекту за смештај.

Наплату боравишне таксе од корисника услуге, наплаћује субјект који пружа услугу смештаја (у даљем тексту: давалац смештаја) истовремено са наплатом услуге смештаја.

Давалац смештаја дужан је да на рачуну за услугу смештаја посебно искаже износ боравишне таксе, као и да наведе основ ослобађања од плаћања или умањење износа боравишне таксе.

**Члан 5.**

Боравишна такса из члана 4. ове одлуке плаћа се у износу од 60,00 динара.

**Члан 6.**

Боравишну таксу не плаћају:

1. деца до седам година старости;
2. лица упућена на бањско и климатско лечење, односно специјализовану рехабилитацију од стране надлежне лекарске комисије;
3. особе са инвалидитетом са телесним оштећењем од најмање 70%, војни инвалиди од прве до пете групе, цивилни инвалиди рата од прве до пете групе, слепа лица, лица оболела од дистрофије и сродних мишићних и неуромишићних обољења, параплегије и квадриплегије, церебралне и дечије парализе и мултиплекс склерозе, особе ометене у развоју, особе оболеле од малигне болести, инсулин зависне шећерене болести, епилепсије, хемофилије, трајне хроничне бубрежне инсуфицијенције на дијализи, особе које се лече у вези са ХИВ инфекцијом, туберкулозом, цистичном фиброзом, аутоимуним системским болестима, као и пратилац наведних особа;
4. ученици и студенти који организовано бораве у угоститељском објекту за смештај ради извођења спортско-рекреативних и других активности по програму министарства надлежног за послове просвете, студенти који организовано бораве у угоститељском објекту за смештај ради извођења обавезне наставе у складу са наставним планом образовне установе, као и учесници републичких и регионалних такмичења у знању и вештинама;
5. страни држављани који су по међународним конвенцијама и споразумима ослобођени плаћања таксе;
6. лица која непрекидно бораве у објекту за смештај дуже од 30 дана.

Боравишну таксу умањену за 50% плаћају лица од 7 до 15 година старости.

Лица из става 1. овог члана не плаћају боравишну таксу ако поднесу доказ да су испуњени услови из става 1 овог члана (чланска карта, потврда школе, односно образовне установе, упут лекарске комисије и др.).

**Члан 7.**

Изузетно од члана 2. ове одлуке, боравишну таксу плаћа угоститељ, који као физичко лице поседује решење о категоризацији и пружа услуге смештаја у објектима домаће радиности (кућа, апартман и соба) и сеоском туристичком домаћинству.

Физичко лице плаћа боравишну таксу у утврђеном годишњем износу, у складу са актом Владе Републике Србије, којим се утврђују ближи услови и начин утврђивања висине годишњег износа боравишне таксе за физичко лице које пружа угоститељске услуге смештаја у објектима домаће радиности (кућа, апартман и соба) и сеоском туристичком домаћинству, као и начин и рокови плаћања.

Годишњи износ боравишне таксе из става 2. овог члана, решењем утврђује одсек локалне пореске администрације Општинске управе општине Владичин Хан, а по претходно донетом и достављеном правоснажном решењу о категоризацији угоститељског објекта.

**Члан 8.**

Давалац смештаја је дужан да средства од наплаћене боравишне таксе уплаћује до петог у месецу за претходни месец, на уплатни рачун буџета општине Владичин Хан, број 840-714552843-90, по моделу 97.

Ако давалац смештаја не наплати боравишну таксу, дужан је да на свој терет уплати износ ненаплаћене боравишне таксе у року од 15 дана, рачунајући од дана утврђене обавезе, на уплатни рачун из става 1. овог члана.

**Члан 9.**

Средства од наплаћене боравишне таксе приход су буџета општине Владичин Хан.

**Члан 10.**

У погледу начина утврђивања боравишне таксе и обрачунавања, застарелости, наплате и принудне наплате, рокова за плаћање, обрачуна камате и осталог што није предвиђено овом одлуком, сходно се примењују одредбе закона којим се уређује порески поступак и пореска администрација, ако законом којим се уређује област угоститељства није другачије одређено.

**Члан 11.**

Инспекцијски надзор у делу контроле наплате и уплате боравишне таксе врши Општинска управа општине Владичин Хан преко инспектора надлежних за контролу наплате изворних прихода јединице локлане самоуправе.

**Члан 12.**

Новчаном казном у износу од 50.000,00 динара казниће се за прекршај правно лице ако:

1. боравишну таксу не наплати за сваки дан боравка у угоститељском објекту за смештај (члан 4. став 1. одлуке);
2. у рачуну за услугу смештаја не искаже посебно износ боравишне таксе (члан 4. став 3. одлуке);
3. боравишну таксу наплати у износу већем или мањем од прописаног (члан 5. одлуке);
4. поступи супротно одредбама члана 8. одлуке.

За прекршаје из става 1. овог члана, новчаном казном у износу од 10.000,00 динара казниће се и одговорно лице у правном лицу.

За прекршаје из става 1. овог члана, новчаном казном у износу од 40.000,00 динара казниће се предузетник.

Новчаном казном у износу од 25.000,00 динара казниће се за прекршај физичко лице ако:

1. боравишну таксу не плаћа у утврђеном годишњем износу на прописан начин члан 7. одлуке).

**Члан 13.**

Ступањем на снагу ове одлуке престаје да важи Одлука о боравишној такси („Сл. гласник Пчињског округа“ бр. 27/06 и „Сл. гласник града Врања“, бр. 25/11).

**Члан 14.**

Одлука ступа на снагу осмог дана од дана објављивања у „Службеном гласнику града Врања“.

**СКУПШТИНА ОПШТИНЕ ВЛАДИЧИН ХАН**

**БРОЈ: \_\_\_\_\_\_\_\_\_\_\_\_\_**

**П Р Е Д С Е Д Н И Ц А**

**Данијела Поповић**

**О б р а з л о ж е њ е**

Правни основ за доношење ове одлуке налази се у одредбама Закона о локалној самоуправи („Сл. гласник РС“, бр. 129/07, 83/14-др.закон, 101/16-др.закон и 47/18), Закона о финансирању локалне самоуправе („Сл. гласник РС“, бр. 62/06, 47/11,93/12,99/13-усклађени дин.изн, 125/14-усклађени дин.изн, 95/15-усклађени дин.изн, 83/16, 91/16-усклађени дин.изн, 104/16-др.закон и 96/17-усклађени дин.изн, 89/18-усклађни дин.изн., 95/18-др.закон и 86/19-усклађени дин. изн.), Закона о угоститељству („Сл. гласник РС“, бр. 17/19), Уредбе о највишем и најнижем износу боравишне таксе и Статута општине Владичин Хан (“Сл. гласник града Врања”, бр. 4/19).

Наиме, напред наведеним актима прописано је да Скупштина општине својом одлуком утврђује стопе изворних прихода, начин и мерила за одређивање висине локалних такси и накнада, односно да својом одлуком уводи боравишну таксу у складу са законом којим се уређује област туризма.

Разлог доношења ове одлуке је ступање на снагу новог Закона о угоститељству и Уредбе о условима и начину утврђивања висине годишњег износа боравишне таксе за физичко лице које пружа угоститељске услуге смештаја у објекима домаће радиности и сеоском туристичком домаћинству, као и начин и рокови плаћања, којим се појавила потреба да се предметна одлука усагласи са новом законском регулативом.

Циљ који се жели постићи доношењем ове одлуке је одређивање висине боравишне таксе у складу са туристичким и угоститељским капацитетима општине.

На основу свега напред наведеног предлаже се Скупштини општине Владичин Хан усвајање ове одлуке.

**ОПШТИНСКА УПРАВА ОПШТИНЕ ВЛАДИЧИН ХАН**